薛使君生日
作者：程洵
朝代：宋

paragraphs: 春來一雨不終日，處處野田龜兆坼。
使君閔雨雨應期，插水新秧綠如織。
人言秧好歲定豐，民感使君慈父同。
生朝共上千歲壽，酒酌流霞花裊紅。
使君爲德豈但此，念念愛民如愛子。
陰功無數只天知，報以長年固其理。
青衫短簿人莫知，索米不充方朔饑。
香山松鶴舉無有，但采民言成頌詩。